**Aiškinamasis raštas**

**DĖL PRITARIMO PROJEKTO „MODERNIŲ UGDYMOSI ERDVIŲ sukūrimas Klaipėdos miesto progimnazijose ir gimnazijose“ ĮGYVENDINIMUI**

1. **Sprendimo projekto esmė, tikslai ir uždaviniai**

 Teikiamu tarybos sprendimu prašoma pritarti projekto „Modernių ugdymosi erdvių sukūrimas Klaipėdos miesto progimnazijose ir gimnazijose“ (toliau - Projektas) paraiškos teikimui finansavimui gauti pagal 2014-2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ įgyvendinimo priemonės Nr. 09.1.3-CPVA-R-724 „Mokyklų tinklo efektyvumo didinimas“ ir skirti projekto įgyvendinimo užtikrinimui būtinas lėšas.

1. **Projekto rengimo priežastys ir kuo remiantis parengtas sprendimo projektas**

 Klaipėdos regiono plėtros tarybos 2017 m. liepos 24 d. sprendimu Nr. 51/3S-39 patvirtintas iš Europos Sąjungos struktūrinių fondų lėšų siūlomų bendrai finansuoti Klaipėdos regiono projektų sąrašas Nr. 09.1.3-CPVA-R-724-31, į kurį buvo įtrauktas Klaipėdos miesto savivaldybės administracijos planuojamas įgyvendinti projektas „Modernių ugdymosi erdvių sukūrimas Klaipėdos miesto progimnazijose ir gimnazijose“. Vadovaujantis 2017 m. balandžio 3 d. LR Švietimo ir mokslo ministro įsakymu Nr. V-232, kuriuo patvirtintas priemonės „Mokyklų tinklo efektyvumo didinimas“ projektų finansavimo sąlygų aprašas, teikiant Projekto paraišką būtinas miesto tarybos pritarimas dėl projekto įgyvendinimo.

 Priemonės tikslas – didinti bendrojo ir neformalaus ugdymo įstaigų tinklo veiklos efektyvumą.

 Pagal Aprašą remiama veikla – savivaldybių iniciatyvų rėmimas, tobulinant pradinio, pagrindinio, vidurinių ir progimnazijų, gimnazijų tipo mokyklų tinklą ir gerinant ugdymo kokybę per pastatų, ugdymo priemonių ir aplinkos modernizavimą skiriant didelį dėmesį kūrybiškumą skatinančiai ugdymo(si) aplinkai, užtikrinant vaikų saugumą ir pritaikant nenaudojamas švietimo įstaigų patalpas kitoms švietimo reikmėms.

 Įgyvendinama Projekto poveiklė – investicijos į bendrojo ugdymo mokyklos mokomojo korpuso modernių kūrybiškumą skatinančių edukacinių erdvių kūrimą vidaus patalpose.

 Poveiklei keliami papildomi reikalavimai:

 – pastatai turi atitikti C ar aukštesnės klasės energetinio efektyvumo reikalavimus (visos aukščiau įvardintos bendrojo ugdymo mokyklos atitinka C klasės energetinio efektyvumo reikalavimus);

 – planuojamai sukurti ar atnaujinti moderniai kūrybiškumą skatinančiai edukacinei erdvei, įsigyjamiems baldams bei įrangai būtina pritaikyti idėjas, pateiktas mokyklų edukacinių erdvių atnaujinimo (modernizavimo) projektiniuose pasiūlymuose, parengtuose įgyvendinant projektą „Bendrojo ugdymo mokyklų modernizavimas: šiuolaikinių mokymosi erdvių kūrimas“, adresu: http:www. projektas-aikstele.lt (Mokyklos-Idėjos ir projektiniai pasiūlymai).

 Paraiškos įgyvendinančiai institucijai (VšĮ Centrinei projektų valdymo agentūrai) pateikimo terminas – 2017-10-09.

 Priemonė yra įtraukta į Klaipėdos regiono 2014-2020 metų plėtros planą, Klaipėdos miesto savivaldybės 2017-2019 metų strateginį veiklos planą.

 **3. Kokių rezultatų laukiama**

 Projekto tikslas – pagerinti ugdymo paslaugų kokybę Klaipėdos miesto progimnazijose ir gimnazijose. *Projektą planuojama įgyvendinti septyniose Klaipėdos miesto bendrojo ugdymo mokyklose. Projekto įgyvendinimo metu numatoma :*

 – sporto salių erdvių kartu su pagalbinėmis patalpomis modernizacija „Verdenės“, „Sendvario“, „Smeltės“, Liudviko Stulpino progimnazijose ir „Varpo“ gimnazijoje;

* multifunkcinės bibliotekos-skaityklos erdvės sukūrimas „Gedminų“ progimnazijoje;
* bibliotekos-skaityklos modernizacija „Vėtrungės“ gimnazijoje.

 Projekto įgyvendinimo trukmė – 36 mėnesiai nuo projekto sutarties pasirašymo dienos.

 Projekto rezultatas – Klaipėdos miesto savivaldybės gimnazijose ir progimnazijose sukurta nevaržanti, atvira, komfortiška, estetiška, funkcionali, esant poreikiui lengvai pertvarkoma edukacinė erdvė, aprūpinta daiktais, medžiagomis ir įranga, kurių pagalba bus užtikrintas kokybiškas ugdymas bei sukurta šiuolaikinio mokymosi aplinka mokiniams ir mokytojams.

**4. Sprendimo projekto metu gauti specialistų vertinimai**

 Sprendimo projektas derintas su Dokumentų valdymo specialistu, Teisės skyriaus specialistu, Investicijų ir ekonomikos, Finansų ir turto, Ugdymo ir kultūros departamento direktoriais, Savivaldybės administracijos direktoriaus pavaduotoju, vicemeru.

 **5. Išlaidų sąmatos, skaičiavimai, reikalingi pagrindimai ir paaiškinimai**

 Bendra projekto vertė – 1 229 206,18 Eur.

 Iš jų: ES struktūrinių fondų lėšos – 1 027 674,38 Eur., LR Valstybės biudžeto lėšos – 90 677,15 Eur., Savivaldybės biudžeto lėšos – 110 854,65 (iš jų tinkamos išlaidos 102 820,66 ) Eur.

 Vadovaujantis Projektų finansavimo sąlygų aprašo 39 p. didžiausia galima projekto finansuojamoji dalis sudaro 92,5 proc. visų tinkamų finansuoti projekto išlaidų. Pareiškėjas – Klaipėdos miesto savivaldybė – privalo prisidėti prie projekto finansavimo ne mažiau nei 7,5 proc. visų tinkamų finansuoti projekto išlaidų, kas sudaro 102 820,66 Eur) bei padengti netinkamas projekto išlaidas, kurios sudaro – 8 033,99 Eur. Vadovaujantis Aprašo 42 p. prie netinkamų finansuoti išlaidų yra priskiriamos vėdinimo ir (ar) rekuperacijos sistemų modernizavimas ir įrengimas (šie darbai numatyti „Smeltės“ ir Liudviko Stulpino progimnazijose bei „Varpo“ gimnazijoje) bei lauko durų ir langų keitimas (šie darbai numatyti „Gedminų“ progimnazijoje.

 **6. Lėšų poreikis sprendimo įgyvendinimui**

 Savivaldybės biudžeto lėšos – 110 854,65 (iš jų tinkamos išlaidos 102 820,66 ) Eur.

 **7. Galimos teigiamos ar neigiamos sprendimo priėmimo pasekmės.**

 Neigiamų sprendimo priėmimo pasekmių nenumatoma.

Projektų skyriaus vedėja Elona Jurkevičienė